SMT เปิดงบปี 64 กำไรโต 158% หลังรายได้ขาย-บริการเพิ่ม เคาะปันผล 0.05 บ. XD 5 พ.ค.นี้
SMT เปิดงบปี 64 กำไรโต 158% แตะ 209.70 ลบ. หลังรายได้ขาย-บริการเพิ่ม พร้อมแจกปันผล 0.05 บ. XD 5 พ.ค. กำหนดจ่าย 27 พ.ค.65
18 ก.พ. 2565

บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

โดยบริษัทฯ มีผลกำไรสุทธิ 210.21 ล้านบาท เพิ่มขึ้น 126.80 ล้านบาท หรือเพิ่มขึ้นร้อยละ 152.00 เมื่อเทียบกับช่วงเวลาเดียวกันของปี 2563 ซึ่งมีผลกำไรสุทธิ 83.41 ล้านบาท
ทั้งนี้บริษัทฯ มีรายได้จากการขายสินค้าและบริการจำนวน 2,182.61 ล้านบาท เพิ่มขึ้น 274.12 ล้านบาท หรือเพิ่มขึ้นร้อยละ14.36 จากช่วงเวลาเดียวกันของปีก่อน ทั้งนี้บริษัทฯ มีรายได้เพิ่มขึ้นจากกลุ่มผลิตภัณฑ์ PCBA และ OPTICS ซึ่งเติบโต 124.25% และ 27.17% จากงวดเดียวกันของปีก่อน ตามลำดับ
นอกจากนี้กำไรขั้นต้นปี 2564 จำนวน 421.96 ล้านบาท เพิ่มขึ้น 66.03 ล้านบาท จากช่วงเวลาเดียวกันในปีก่อนหน้า หรือเพิ่มขึ้นร้อยละ 18.55 เป็นผลมาจากบริษัทฯ หาลูกค้าได้เพิ่มมากขึ้น และรักษาฐานการเติบโตของยอดขายสำหรับผลิตภัณฑ์ที่มี Margin สูงและบริหารจัดการต้นทุนให้สอดคล้องตามผลิตภัณฑ์ที่มีการผลิต
อีกทั้งบริษัทฯ มีรายได้อื่นๆ จำนวน 57.33 ล้านบาท เพิ่มขึ้น 12.93 ล้านบาท หรือเพิ่มขึ้นร้อยละ 29.12 จากช่วงเวลาเดียวกัน ของปีก่อนหน้า เป็นผลส่วนใหญ่มาจากรายได้จากการจำหน่ายสินทรัพย์ที่ไม่ได้ใช้ประโยชน์และกำไรจากอัตราแลกเปลี่ยนและตราสารอนุพันธ์สำหรับป้องกันความเสี่ยง
ด้านค่าใช้จ่ายทางการเงินปี 2564 จำนวน 30.04 ล้านบาท ลดลงจำนวน 5.84 ล้านบาท จากช่วงเวลาเดียวกันของปีก่อนหน้า หรือลดลงร้อยละ 16.28 เนื่องจากภาระดอกเบี้ยที่ลดลงจากการจ่ายคืนเงินต้น บางส่วนและการปรับโครงสร้างทางการเงินของบริษัทให้สอดคล้องกับแผนการดำเนินงาน
ส่วนกำไรก่อนหักดอกเบี้ย ภาษีค่าเสื่อมราคา และรายการตัดจำหน่าย (EBITDA) ปี 2564 จำนวน 450.52 ล้านบาท เพิ่มขึ้นจากช่วงเวลาเดียวกันของปีก่อนหน้า 59.85 ล้านบาท หรือเพิ่มขึ้นร้อยละ 15.32
นอกจากนั้นบริษัทฯ ประกาศจ่ายปันผลจากงวดดำเนินงานวันที่ 1 ม.ค. 2564 ถึงวันที่ 31 ธ.ค. 2564 เป็นเงินสดในอัตรา 0.05 บาท กำหนดขึ้นเครื่องหมาย XD วันที่ 5 พ.ค.2565 กำหนดจ่ายเงินปันผลในวันที่ 27 พ.ค.2565